b"\n_START_ARTICLE_\nBud Abbott\n_START_SECTION_\nBiografia\n_START_PARAGRAPH_\nVa passar els seus primers anys en el Ringling Brothers Circus, on els seus pares treballaven. D'aqu\xc3\xad li va sortir la vocaci\xc3\xb3 per comen\xc3\xa7ar a actuar. En els anys vint, juntament amb el seu germ\xc3\xa0 Harry, va intentar organitzar una cadena de teatres que va resultar un frac\xc3\xa0s, per aix\xc3\xb2 es va dedicar al music hall, on interpretava el personatge seri\xc3\xb3s en duos c\xc3\xb2mics._NEWLINE_El 1936 es va associar amb Lou Costello, i van tenir molts \xc3\xa8xits, sobretot a la r\xc3\xa0dio. Buster Keaton va arribar a dir que eren actors de r\xc3\xa0dio m\xc3\xa9s que de cinema. El juny de 1939 tamb\xc3\xa9 van triomfar a Broadway, en la revista Streets of Paris, i l'any seg\xc3\xbcent van passar al cinema. El seu gran \xc3\xa8xit va dur la productora Universal a rodar unes quantes pel\xc2\xb7l\xc3\xadcules aprofitant les habilitats c\xc3\xb2miques de la parella._NEWLINE_El rol de Bud Abbot dintre del duo consistia en un personatge seri\xc3\xb3s per\xc3\xb2 que s'aprofitava de l'ingenu Costello a qui utilitzava per a tot, cosa que provocava una sana hilaritat, ja que aquest darrer era un maldestre i sempre espatllava les intencions d'Abbot._NEWLINE_L'\xc3\xa8xit que van tenir va inspirar el naixement d'altres duos que van agafar gran part de les seves caracter\xc3\xadstiques, com per exemple el de Jerry Lewis i Dean Martin._NEWLINE_La seva col\xc2\xb7laboraci\xc3\xb3 dur\xc3\xa0 fins al 1956, que fou quan van emprendre les seves carreres art\xc3\xadstiques per separat. En aquest temps Abbott va tornar a fer una parella, ara amb Candy Candido, actuant en sales de festa, per\xc3\xb2 la uni\xc3\xb3 va resultar un frac\xc3\xa0s total, pel record que el p\xc3\xbablic tenia d'Abbott i Costello._NEWLINE_El 1967 va ser contractat per Hanna-Barbera com a doblador del seu mateix personatge en una s\xc3\xa8rie de dibuixos animats inspirats en la famosa parella. Despr\xc3\xa9s de treballar en 156 cap\xc3\xadtols va tornar a ser oblidat."